A4-0082/97

Päätöslauselma Euroopan yhteisöjen ja niiden jäsenvaltioiden sekä Azerbaidzanin tasavallan välisen kumppanuus- ja yhteistyösopimuksen taloudellisista ja kaupallisista näkökohdista

Euroopan parlamentti, joka

- ottaa huomioon ehdotuksen neuvoston ja komission päätökseksi Euroopan yhteisöjen ja niiden jäsenvaltioiden sekä Azerbaidzanin tasavallan välisen kumppanuus- ja yhteistyösopimuksen tekemisestä, joka korvaa Neuvostoliiton kanssa tehdyn kauppa- ja yhteistyösopimuksen, joka on muodollisten sopimussuhteiden perusta (KOM(96)0137),

- ottaa huomioon, että kumppanuus- ja yhteistyösopimus Euroopan yhteisöjen ja niiden jäsenvaltioiden ja Azerbaidzanin tasavallan välillä parafoitiin 15. joulukuuta 1995 ja allekirjoitettiin 22. huhtikuuta 1996,

- ottaa huomioon 17. tammikuuta 1997 antamansa päätöslauselman komission tiedonannosta «Euroopan unionin toimintamalli suhteiden luomiseksi Transkaukasian tasavaltoihin» ((Kyseisen istunnon pöytäkirja, osa II, kohta 8)),

- ottaa huomioon työjärjestyksensä 148 artiklan,

- ottaa huomioon taloudellisten ulkosuhteiden valiokunnan mietinnön (A4- 0082/97),

A. katsoo, että Transkaukasuksen maiden ja erityisesti Azerbaidzanin ja usean Euroopan maan välillä on taloudellisia ja poliittisia suhteita,

B. katsoo, että Azerbaidzanilla ja Turkilla on läheiset kulttuuriset, taloudelliset ja historialliset suhteet,

C. katsoo, että ratkaisemattomat ristiriidat, erityisesti Vuoristo-Karabahin kysymys, horjuttavat taloudellista, yhteiskunnallista ja poliittista vakautta ja ovat kehityksen esteenä,

D. katsoo, että viidesosa Azerbaidzanin valtion alueesta on miehitetty, mikä on paljon enemmän kuin Vuoristo-Karabahin kiistelty erillisalue, ja yli miljoona pakolaista elää teltoissa, aaltopeltihökkeleissä ja muissa hätämajoituksissa erityisesti Bakussa ja sen ympäristössä,

E. katsoo, että Azerbaidzan, jolla on yhteinen raja Venäjän, Turkin ja Iranin kanssa, kuuluu koko Euroopan turvallisuuden kannalta strategisesti äärimmäisen tärkeään vyöhykkeeseen,

F. ottaa huomioon, että Azerbaidzan on voimavaroiltaan rikas maa, että Kaspianmeressä olevat maaöljyvarat ovat suuremmat kuin Saudi-Arabian maaöljyvarat, mutta että sodan seuraukset rasittavat suuresti kansantaloutta ja maalla on suuri tarve kehittyä taloudellisesti,

G. ottaa huomioon Azerbaidzanin tasavallan ja muiden Itsenäisten valtioiden yhteisöön kuuluvien Transkaukasuksen valtioiden toiveen päästä lähemmäksi Euroopan poliittisia ja turvallisuuspoliittisia rakenteita ja vähitellen mukaan avoimeen kansainväliseen järjestelmään,

H. ottaa huomioon Azerbaidzanin tasavallan ponnistelut moniarvoisen markkinatalouden rakentamiseksi, sen sitoumukset kaupan vapauttamiseksi ja sen toiveen uusien maaöljyvarojen käyttöönsaamiseksi maan rakentamisen hyväksi;

1. Pitää kiireellisenä ja välttämättömänä sitä, että Euroopan unioni yhteistyöhalunsa osoituksena vahvistaa läsnäoloaan Transkaukasuksen alueella ja edistää poliittista vakautta sekä tämän alueen ja erityisesti Azerbaidzanin taloudellista kehitystä;

2. Toteaa, että suurempi demokratisoituminen ja sosiaalisen markkinatalouden periaatteiden soveltaminen ovat kumppanuus- ja yhteistyösopimuksen olennaisia osia, ja rohkaisee Azerbaidzania pyrkimään tässä asiassa uusiin edistysaskeliin ja syventämään samalla poliittisia ja taloudellisia uudistuksia, kuten edellä mainitussa, 17. tammikuuta 1997 annetussa päätöslauselmassa vaadittiin;

3. Pitää myönteisenä sitä, että Azerbaidzan, Armenia ja Georgia toivovat parempaa alueellista yhteistyötä, koska ilman tätä yhteistyötä talouden ja hyvinvoinnin kehittyminen Transkaukasuksen alueella on tuskin mahdollista;

4. On kuitenkin sitä mieltä, ettei osa Azerbaidzanin valtion alueesta miehittäminen eikä Armeniaa vastaan suunnattu taloussaarto ole sopivia keinoja kummankaan maan ja koko alueen kehityspotentiaalin edistämiseksi, ja korostaa, että miehitys ja taloussaarto on sen vuoksi lopetettava mahdollisimman pian, ja että niiden lopettaminen on kirjattava olennaisena osana tulevaan rauhansopimukseen;

5. Pitää kiinni siitä, että EU:n toiminta vastaa maailmanlaajuista poliittista lähestymistapaa, jossa yhdistyvät taloudelliset, poliittiset ja rahoitukselliset elementit ja johon kuuluu mukaan myös humanitaarinen apu;

6. Korostaa, että EU:n tulisi Minskin konferenssin puitteissa tarjota hyviä palvelujaan tavoitteenaan Vuoristo-Karabahin rauhanprosessin käynnistäminen uudelleen ja sen saattaminen menestyksellisesti päätökseen, ts. tukemalla Ety- järjestön ponnisteluja Minskin konferenssissa;

7. On tietoinen Transkaukasuksen alueen ja sen energiavarojen strategisesta merkityksestä Euroopalle ja korostaa kohtuullisten edellytysten maaöljyn ja energiatuotteiden kauttakululle ja viennille periaatteen merkitystä sekä yhteistyön välttämättömyyttä tämän alueen investointihankkeissa, erityisesti energiatuotteiden uusissa ja uudistettavissa kuljetusmahdollisuuksissa, mukaan lukien maaöljy- ja maakaasuputket;

8. On sitä mieltä, että kumppanuus- ja yhteistyösopimus, samoin kuin molemmat muut sopimukset Armenian ja Georgian kanssa tehdyt sopimukset tarjoaa tähän käyttökelpoisia ratkaisumalleja;

9. On lisäksi sitä mieltä, että siinä kaavaillun poliittisen yhteistyön pitäisi mahdollistaa se, että EU voisi antaa tukea Vuoristo-Karabahin rauhanprosessin käynnistämiseksi uudelleen ja mahdollistaa näin myös Azerbaidzanin taloudellisen kehityksen;

10. On sitä mieltä, että tämä EU:n ja Azerbaidzanin tasavallan välinen sopimus luo suotuisan ilmapiirin kaupan ja investointitoiminnan kehitykselle, jonka ensimmäiset merkit ovat jo havaittavissa; kehottaa EU:ta tässä yhteydessä edistämään erityisesti talouselämän kehittämistä ja pienten ja keskisuurten yritysten verkon perustamista; korostaa tässä yhteydessä yhteistyön merkitystä laittomien toimien, kuten korruption, teollisuusjätteisiin liittyvien laittomien liiketoimien, väärennösten, rahanpesun, huumekaupan ja laittoman maahanmuuton, ehkäisyssä;

11. Toteaa, että hyvien suhteiden, keskinäisen luottamuksen ja alueellisen yhteistyön edistäminen Transkaukasuksen valtioiden välillä on yksi EU:n toimenpiteiden päätekijöistä kumppanuus- ja yhteistyösopimusten verkoston luomiseksi näiden maiden kanssa;

12. On sitä mieltä, että Azerbaidzanin ja sen naapurimaiden, erityisesti Georgian, sekä Azerbaidzanin ja Euroopan unionin välisten liikenne- ja tietoliikenneyhteyksien kehittämistä energiasektorilla on pidettävä tärkeimpinä asioina, ja kehottaa sen vuoksi komissiota tutkimaan kaikkien Transkaukasuksen maiden viranomaisten kanssa, mitkä alat voisivat olla ohjelmien kohteita, ja kertomaan parlamentille näiden ohjelmien tulokset;

13. Ehdottaa tässä yhteydessä, että taloudellisuus- ja ympäristöperusteet huomioon ottaen tutkitaan kaikki mahdollisuudet aikaansaada, parantaa ja laajentaa liikenne- ja energiainfrastruktuuriverkkoja, ja korostaa, että tämän pitää kattaa kaikki olemassa olevat ja mahdolliset maa- ja meriyhteydet sekä yhdistetyt maa-meriyhteydet:

- etelässä: Armenian, Nahitsevanin ja Turkin läpi kulkeva maantie ja Georgian, Mustanmeren ja Turkin, ts. Bosporin yhdistetty maa-meriyhteys;

- keskellä: Georgian, Mustanmeren, Bulgarian ja Kreikan yhdistetty maa- meriyhteys sekä Georgian, Mustanmeren, Tonavan ja Rein-Main-Tonava- kanavan yhdistetty maa-meriyhteys (lähinnä jalostetuille tuotteille);

- pohjoisessa: Venäjän, Ukrainan, Unkarin, Itävallan jne. yhdistetty maa- meriyhteys;

14. Korostaa, että tämän edellytyksenä on kestävän rauhan aikaansaaminen Transkaukasian alueelle ja että samaan aikaan kolmen maan välinen alueellinen yhteistyö saatetaan varmalle pohjalle;

15. Toteaa, että Mustanmeren taloudellinen yhteistyö perustettiin kesäkuussa 1992 tavoitteena luoda rauhan ja hyvinvoinnin vyöhyke edistämällä taloudellista yhteistyötä, ja panee tyytyväisenä merkille sekä osallistuvien valtioiden päätöksen perustaa Thessalonikissa sijaitseva Mustanmeren alueen kehitys- ja kaupankäyntipankki että sopimuksen, jonka ratifiointi on edistynyt jo viimeiseen vaiheeseen;

16. Korostaa, että Azerbaidzanin kanssa tehtävä kumppanuus- ja yhteistyösopimus velvoittaa EU:n tukemaan maan itsenäisyyttä, suvereeniutta ja alueellista koskemattomuutta; tämä sisältää rauhanprosessin uudelleenkäynnistämisen tukemisen sekä konkreettiset ja tasapainoiset ehdotukset Vuoristo-Karabahin tilanteen ratkaisemiseksi;

17. On lisäksi sitä mieltä, että Azerbaidzanin kehitys on erottamattomassa yhteydessä koko Transkaukasian alueen kehitykseen ja että alueen poliittisen vakauden varmistamiseksi hyväksyntä olisi annettava samanaikaisesti kaikkien kolmen kyseessä olevan maan kanssa tehtäville kumppanuus- ja yhteistyösopimuksille;

18. Kehottaa puhemiestään välittämään tämän päätöslauselman komissiolle ja neuvostolle sekä Azerbaidzanin tasavallan hallitukselle.